เทศบัญญัติเทศบาลตำบลท่าขนอน เรื่อง กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท ในเขตเทศบาลตำบลท่าขนอน อำเภอคีรีรัฐนิคม จังหวัด สุราษฎร์ธานี พ.ศ. 2552

เทศบัญญัติเทศบาลตำบลท่าขนอน

เทศบัญญัติเทศบาลตำบลท่าขนอน
เรื่อง
กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท
ในเขตเทศบาลตำบลท่าขนอน
อำเภอคีรีรัฐนิคม จังหวัดสุราษฎร์ธานี
พ.ศ.
๒๕๕๒

โดยที่เป็นการสมควรออกเทศบัญญัติเทศบาลตำบลท่าขนอน
เรื่อง กำหนดบริเวณห้ามก่อสร้างดัดแปลง
หรือเปลี่ยนการใช้อาคารบางชนิดหรือบางประเภท ในเขตเทศบาลตำบลท่าขนอน
อำเภอคีรีรัฐนิคม จังหวัดสุราษฎร์ธานี พ.ศ. ๒๕๕๒

อาศัยอำนาจตามความในมาตรา ๔๓
แห่งรัฐธรรมนูญแห่งราชอาณาจักรไทย พ.ศ. ๒๕๕๐ และมาตรา ๑๖
แห่งพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น
พ.ศ. ๒๕๔๒ มาตรา ๙ แห่งพระราชบัญญัติควบคุมอาคาร พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๒) พ.ศ. ๒๕๓๕ และมาตรา ๕๑
(๕) มาตรา ๖๐ แห่งพระราชบัญญัติเทศบาล พ.ศ. ๒๔๙๖ แก้ไขเพิ่มเติมถึง (ฉบับที่ ๑๒)
พ.ศ. ๒๕๔๖ ประกอบกับประกาศจังหวัดสุราษฎร์ธานี เรื่อง นโยบายการอนุญาตก่อสร้าง
ดัดแปลง หรือเปลี่ยนการใช้อาคารเพื่อขยายสาขาของธุรกิจค้าปลีก ค้าส่งสมัยใหม่
ลงวันที่ ๑๙ พฤศจิกายน ๒๕๕๑ เทศบาลตำบลท่าขนอน
โดยความเห็นชอบของสภาเทศบาลตำบลท่าขนอนและได้รับความเห็นชอบจากผู้ว่าราชการจังหวัดสุราษฎร์ธานี
จึงตราเทศบัญญัติไว้ ดังต่อไปนี้

ข้อ ๑
 เทศบัญญัตินี้เรียกว่า เทศบัญญัติเทศบาลตำบลท่าขนอน
เรื่อง กำหนดบริเวณห้ามก่อสร้าง ดัดแปลง
หรือเปลี่ยนการใช้อาคารบางชนิดหรือบางประเภท ในเขตเทศบาลตำบลท่าขนอน
อำเภอคีรีรัฐนิคม จังหวัดสุราษฎร์ธานี พ.ศ. ๒๕๕๒

ข้อ ๒[๑]
 เทศบัญญัติเทศบาลตำบลท่าขนอนนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
 ให้ใช้ประกาศจังหวัดสุราษฎร์ธานี
เรื่อง นโยบายการอนุญาตก่อสร้าง ดัดแปลง
หรือเปลี่ยนการใช้อาคารเพื่อขยายสาขาของธุรกิจค้าปลีก ค้าส่งสมัยใหม่ ลงวันที่ ๑๙
พฤศจิกายน ๒๕๕๑ บังคับในเขตเทศบาลตำบลท่าขนอน
เว้นแต่ที่ขัดหรือแย้งกับเทศบัญญัตินี้

ข้อ ๔
 ในเทศบัญญัตินี้
อาคาร หมายความว่า ตึก บ้าน
เรือน โรง ร้าน แพ คลังสินค้า
สำนักงานและสิ่งที่สร้างขึ้นอย่างอื่นซึ่งบุคคลอาจเข้าอยู่หรือเข้าใช้สอยได้
และหมายความรวมถึงอาคารตามพระราชบัญญัติควบคุมอาคาร พ.ศ. ๒๕๕๒
และที่แก้ไขเพิ่มเติม
อาคารพาณิชยกรรมประเภทค้าปลีกค้าส่ง
หมายความว่า อาคารที่ใช้เพื่อประโยชน์ในการขายปลีก หรือขายส่ง
หรือทั้งขายปลีกและขายส่ง ซึ่งสินค้าอุปโภคและบริโภคหลายประเภทที่ใช้ในชีวิตประจำวัน
แต่ไม่หมายความรวมถึงตลาดตามกฎหมายว่าด้วยการสาธารณสุข
และอาคารที่มีกิจกรรมหลักเพื่อใช้ในการดำเนินการเพื่อส่งเสริมหรือจำหน่ายสินค้าซึ่งเป็นผลผลิต
หรือผลิตภัณฑ์ชุมชน

ข้อ ๕
 กำหนดพื้นที่ในเขตพื้นที่เทศบาลตำบลท่าขนอน
อำเภอคีรีรัฐนิคม จังหวัดสุราษฎร์ธานี เป็นบริเวณห้ามก่อสร้างอาคารพาณิชยกรรมประเภทค้าปลีกค้าส่งที่มีพื้นที่ใช้สอยอาคารรวมกันเพื่อประกอบกิจการในอาคารหลังเดียวกันหรือหลายหลังตั้งแต่
๔๐๐ ตารางเมตรขึ้นไป

ข้อ ๖
 เพื่อให้การดำเนินการเป็นไปตามประกาศจังหวัดสุราษฎร์ธานี
เรื่อง นโยบายการอนุญาตก่อสร้าง ดัดแปลง
หรือเปลี่ยนการใช้อาคารเพื่อขยายสาขาของธุรกิจค้าปลีก ค้าส่ง
สมัยใหม่เทศบาลตำบลท่าขนอน
จะจัดให้มีการรับฟังความคิดเห็นของประชาชนในพื้นที่ให้ครบถ้วนทุกกลุ่มของประชากร
วิเคราะห์ผลดี ผลเสีย ผลกระทบกับผู้ประกอบการอาชีพค้าปลีก ค้าส่งรายย่อย
ปัญหาการจราจรและสิ่งแวดล้อมในท้องถิ่นและพื้นที่ใกล้เคียงก่อนการพิจารณาอนุญาต
ทั้งนี้ เพื่อความเป็นธรรมต่อทุกฝ่าย

ข้อ ๗
 ให้นายกเทศมนตรีตำบลท่าขนอน
เป็นผู้รักษาการตามเทศบัญญัตินี้ และให้มีอำนาจออกระเบียบ ข้อบังคับ ประกาศ
หรือคำสั่ง เพื่อปฏิบัติให้เป็นไปตามเทศบัญญัตินี้

ประกาศ
ณ วันที่ ๘ มิถุนายน พ.ศ. ๒๕๕๒
ชนินทร์
 เพชรศรี
นายกเทศมนตรีตำบลท่าขนอน

ปริยานุช/ผู้จัดทำ
๑๘
สิงหาคม ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๑๑๑ ง/หน้า ๙๗/๑๐ สิงหาคม ๒๕๕๒